Angela Merkel 22 mart kuni Germaniyada karantin rejimi 18 aprelgacha uzaytirilganini e’lon qilgandi. Foto: AFP Germaniya kansleri Angela Merkel Pasxa bayrami kunlariga joriy etilgan karantin uchun fuqarolardan uzr so‘radi va uni bekor qildi. Bu haqda Deutsche Welle xabar bermoqda. Merkel «yaxshi maqsadda» — koronavirusning uchinchi to‘lqini tarqalishini sekinlashtirish uchun Pasxa kunlariga karantin e’lon qilingani, ammo bu noto‘g‘ri qaror bo‘lganini aytdi. “Bu faqat mening xatom, buning uchun men javobgarman”, – deb ta’kidladi u va barcha fuqarolardan uzr so‘radi. Merkel 22 mart kuni mamlakatda karantin rejimi 18 aprelgacha uzaytirilganini e’lon qilgandi. Pasxa davrida — 1 apreldan 5 aprelgacha esa karantin rejimi yanada kuchaytirilishi ko‘zda tutilgandi. Robert Koh nomidagi institut bergan ma’lumotlarga ko‘ra, Germaniyada koronavirus yuqtirganlar soni 2,7 million nafarga yetgan, 75 ming nafarga yaqin kishi vafot etgan.